“ชัยยศ” แนะเกาะติด “เพโลซี” เยือนไต้หวัน คาด “ไม่รุนแรง” กระทบตลาดจำกัด
นักวิเคราะห์ บล.กรุงศรี วิเคราะห์ “เพโลซี” เยือนไต้หวันยังไม่มีความรุนแรง แต่ยังต้องติดตามใกล้ชิด เพราะอาจมีผลต่อตลาด พร้อมแนะ CBG น่าลงทุนหลังต้นทุนการผลิตลดลง
นักวิเคราะห์ บล.กรุงศรี วิเคราะห์ “เพโลซี” เยือนไต้หวันยังไม่มีความรุนแรง แต่ยังต้องติดตามใกล้ชิด เพราะอาจมีผลต่อตลาด พร้อมแนะ CBG น่าลงทุนหลังต้นทุนการผลิตลดลง
3 ส.ค. 2565

ผู้สื่อข่าวรายงานว่า นายชัยยศ จิวางกูร ผู้ช่วยผู้อำนวยการ ฝ่ายวิเคราะห์หลักทรัพย์ บริษัทหลักทรัพย์ กรุงศรี จำกัด (มหาชน) วิเคราะห์การเยือนไต้หวันของนางแนนซี เพโลซี ประธานสภาผู้แทนราษฎรสหรัฐฯ ผ่าน “รายการข่าวหุ้นเจาะตลาด” ว่า เป็นประเด็นหนึ่งที่นักลงทุนต้องติดตาม แต่เชื่อว่าสถานการณ์ความรุนแรง อาจยังไม่เกิดขึ้นในเร็ววัน การเดินทางมาของประธานสภาผู้แทนราษฎรสหรัฐฯ เป็นไปในท่าทีในการเยือนเท่านั้น คงไม่มีเหตุความรุนแรงอย่างแน่นอน รวมถึงการตอบโต้จากจีนในลักษณะความรุนแรง แต่ยอมรับว่า ข่าวดังกล่าวมีผลต่อตลาดทุนในระยะต่อไป
ขณะที่ภาครวมของตลาดเอเชียในเช้าวันนี้ นายชัยยศ ประเมินว่า ภาพตลาดเอเชียที่เปิดบวกเช้านี้น่าจะเป็นภาพของการรีบาวด์ หลังจากที่เมื่อวานนี้ปรับตัวลงมาค่อยข้างแรง หลายตลาดของเอเชียลงมาเกือบ 2% ขณะเดียวกันก็ยังไม่มีปัจจัยใหม่เข้ามาสนับสนุนที่จะทำให้ตลาดปรับตัวเพิ่มมากขึ้น เพราะฉะนั้นตลาดหุ้นไทยในวันนี้ น่าจะเคลื่อนไหวในลักษณะแกว่งตัว โดยแนวต้านที่ 1,600 จุด ยังเป็นแนวต้านที่ยังมีนัยยะสำคัญ โดยกรอบของตลาดหุ้นไทยในระหว่างวัน บวก/ลบ 10 จุด
โดยหุ้นที่มีความน่าสนใจในการลงทุน เช่น บริษัท คาราบาวกรุ๊ป จำกัด (มหาชน) หรือ CBG แม้งบว่างบการเงินไตรมาส 2/65 จะหดตัวลงเล็กน้อย แต่เชื่อว่าวัตถุดิบอย่างอะลูมิเนียมที่ปรับราคาลงมาในช่วงนี้ ทำให้ต้นทุนของ CBG ปรับลดลง ส่วนความกังวลกิจการในเมียนมาไม่ส่งผลต่อ CBG ซึ่งจะทำให้งบการเงินในช่วงไตรมาส 3/65 พลิกกลับมาดีขึ้น หากราคาหุ้น CBG ย่อตัวลงมาน่าจะเป็นจังหวะในการเข้าซื้อสะสมติดไว้ในพอร์ต โดยให้ราคาเป้าหมาย 130 บาท/หุ้น ส่วนความกังวลกิจการในเมียนมาไม่ส่งผลต่อ CBG
นอกจากนี้หุ้นอีกตัวที่มีความโดดเด่นในช่วงไตรมาส 2/65 นั้นคือ บริษัท อินโดรามา เวนเจอร์ส จำกัด (มหาชน) หรือ IVL ซึ่งคาดว่าจะมีกำไรประมาณ 10,000 ล้านบาท โดยเป็นผลจากการส่งออกที่ได้รับผลตอบรับดีจากตลาดสหรัฐ และยุโรป ซึ่งกำไรดังกล่าวอาจส่งผลให้ราคาหุ้นปรับตัวขึ้นได้ในช่วงถัดไป โดยให้ราคาเป้าหมาย 55 บาท/หุ้น
อย่างไรก็ตาม นายชัยยศ มองปรากฎการณ์ที่หุ้น DELTA มีผลต่อการปรับขึ้นลงของตลาดหุ้นว่า สะท้อนถึงความอ่อนแอของตลาด เพราะหุ้นเพียงตัวเดียวสามารถกำหนดการขึ้นลงของตลาด ซึ่งหมายความว่านักลงทุนต้องการลงทุนในตัวหุ้นมากกว่าลงทุนในตลาด